
<פרוטוקול מס' 487>
מישיבת ועדת הפנים והגנת הסביבה
יום שני, י' בחשון התשע"ח (30 באוקטובר 2017), שעה 12:25
<סדר היום:>
<הצעת חוק המפלגות (תיקון - מימון בחירות מקדימות למועמד שהוא נבחר הציבור), התשע"ז-2017 – רביזיה>
נכחו:
<חברי הוועדה:> 
דוד אמסלם – היו"ר

יעקב אשר

זוהיר בהלול

יואב בן צור

אכרם חסון

לאה פדידה

חברי הכנסת:

יואל חסון

עליזה לביא

מיכאל מלכיאלי

אברהם נגוסה

<ייעוץ משפטי: >
תומר רוזנר

<מנהל/ת הוועדה:>
לאה קריכלי
<רישום פרלמנטרי:>
אסתר מימון
<הצעת חוק המפלגות (תיקון - מימון בחירות מקדימות למועמד שהוא נבחר הציבור), התשע"ז-2017,  פ/3796/20, הצעת ח"כ דוד אמסלם – רביזיה>
<היו"ר דוד אמסלם:>
רבותי, אני מתכבד לפתוח את ועדת הפנים והגנת הסביבה בנושא: רביזיה – הצעת חוק המפלגות (תיקון - מימון בחירות מקדימות למועמד שהוא נבחר הציבור), התשע"ז-2017, פ/3796/20, של חבר הכנסת דוד אמסלם – דיון מחודש לפי סעיף 115א', בקשה של חבר הכנסת יואל חסון. מי בעד הרביזיה - - -
<תומר רוזנר:>
לא. צריך לנמק.

<היו"ר דוד אמסלם:>
תנמק.

<יואל חסון (המחנה הציוני):>
אדוני היושב-ראש, ביקשתי את הרביזיה הזאת בגלל שהיושב-ראש פועל לא רק מהראש, אלא פועל גם מהבטן ומהרגש, ואני יודע שהבטן שלו גועשת ורועשת שהחוק שהוא האמין בו והציג אותו למליאה מקבל כל מיני מוטציות ושינויים מאוד מסוכנים. רציתי את הרביזיה הזאת כדי לתת לך את חצי השעה הזאת כדי לבוא ולהגיד: אני לא הולך עם הדברים האלה, אני לא הולך עם עסקאות השוחד האלה עם סיעות הקואליציה, הכול כדי להעביר את החוק שלי בכל מחיר, אני רוצה למצוא פתח אחר.

אני אומר לך: אדוני, אם אתה תוריד את השוחד, תבוא לסיעות האופוזיציה, בוא נדבר. גם אנחנו רוצים למתן את הקשר של הון ושלטון בין חברי הכנסת, גם אנחנו רוצים להסדיר את זה קצת יותר וללכת על הכיוון האמיתי של הדבר.

החוק קיבל צורה ממש מפחידה, גם שוחד לאור יום לסיעות הקואליציה, כדי שיתמכו בחוק שלא נוגע להן בכלל, וגם הכנסת נושא שלא רלוונטי למטרת החוק שעברה בטרומית, כשאין קשר בכלל בין הדברים. כל זה יוצר מצג של בזבוז כספי ציבור - -

<עליזה לביא (יש עתיד):>
לא מצג, זה מציאות.

<יואל חסון (המחנה הציוני):>
- - יוצר מצב של שימוש רע מאוד לסמכות הוועדה, וביכולת שלכם לעשות עסקאות בתוך הקואליציה. לכן אני מבקש לקבל את הרביזיה שלי. והיא תעזור לך, אדוני, כי היא תאפשר לך את הזמן.

<היו"ר דוד אמסלם:>
תודה. הבטחתי לכם בסוף הדיון הקודם שתי נקודות שאני אצטרך עוד ללטש אותן עם שאר מרכיבי הקואליציה. אחת מהם זה מה שאמרת.
<עליזה לביא (יש עתיד):>
אדוני, הבטחת את זה בדיון הקודם, להזכירך.

<היו"ר דוד אמסלם:>
עליזה, אני משתדל, לא תמיד הולך. אמרתי גם פה שאני אעשה השתדלות בנושא הזה.

רבותי, מי בעד קבלת הרביזיה, שירים את ידו. מי נגד? מי נמנע?
הצבעה

בעד הרביזיה – 3
נגד – 5
נמנעים – אין
הרביזיה לא נתקבלה.
<היו"ר דוד אמסלם:>
אני קובע שהרביזיה לא התקבלה. תודה רבה.
<הישיבה ננעלה בשעה 12:30.>

